Slovenská astronomická spoločnosť pri SAV

Opýtaj sa astronómky 2026
2026-02-11 - 2026-02-28 | online
Pri príležitosti Medzinárodného dňa žien a dievčat vo vede, ktorý sa už od roku 2015 pripomína vždy 11. februára, pripravil Astronomický ústav SAV, v. v. i. znovu aktivitu pre pre širokú verejnosť. Rovnako, ako po minulý rok môžu ľudia na diaľku položiť otázky jednej z astronómiek ústavu. Kancelária pre popularizáciu astronómie IAU sa rozhodla tento rok venovať pozornosť hlavne astrobiológii a príbuzným vedám, tak kolegovia z AsÚ oslovili doktorku Zuzanu Kaňuchovú, ktorá sa v laboratóriu zaoberá simulovaním chemického zloženia a procesov ožarovania na malých telesách slnečnej sústavy. Otázky sa samozrejme nemusia týkať len jej práce, ale môžu byť aj k jej vzťahu k astronómii a vede všeobecne.
Otázky môžete napísať ako komentár pod príspevok na facebookovom profile Astronomického ústavu, alebo priamo mailom. Otázky posielajte do konca februára. Na Medzinárodný deň žien, dňa 8. marca budú zverejnené odpovede.

Ženy a dievčatá v astronómii
2026-02-26 17:00 - 21:00 (Europe/Bratislava) | Centrum voľného času Domino, Popradská 86, Košice, 04011, Slovenská republika
Organizácia Spojených národov vyhlásila 11. február za Medzinárodný deň žien a dievčat vo vede. Od roku 2019 Medzinárodná astronomická únia (IAU) v termíne od 11. februára do 8. marca iniciuje aktivity, ktoré sa zameriavajú na ženy a dievčatá v astronómii. Aj Slovenská astronomická spoločnosť pri SAV organizuje aktivity, ktoré vyzdvihujú úlohu žien v rozvoji vedy a zároveň povzbudzujú dievčatá, aby uvažovali o kariére v astronómii.
IAU národní koordinátori pre popularizáciu astronómie na Slovensku, Slovenská astronomická spoločnosť pri SAV, Prírodovedecká fakulta Univerzity P. J. Šafárika v Košiciach a Centrum voľného času v Košiciach Vás srdečne pozývajú na podujatie, ktoré sa koná v rámci iniciatívy IAU Ženy a dievčatá v astronómii. Podujatie, ktoré je organizované v rámci spolupráce s Astronomickým ústavom SAV, v. v. i., sa uskutoční vo štvrtok 26. februára 2026 v priestoroch hvezdárne a planetária Centra voľného času v Košiciach.
Podujatie začne o 17:00 hod. premietaním dokumentárnych filmov. Iniciatívu IAU Ženy a dievčatá v astronómii predstaví Poradca národného koordinátora pre popularizáciu astronómie IAU na Slovensku doc. RNDr. Rudolf Gális, PhD. (Prírodovedecká fakulta Univerzity P. J. Šafárika v Košiciach).
Program bude pokračovať prednáškou Kryoknižnica komét Slnečnej sústavy, ktorú prednesie Mgr. Anhelina Voitko, PhD. (Astronomický ústav SAV, v. v. i., Tatranská Lomnica).
Kométy sa sformovali v ranných štádiách existencie Slnečnej sústavy, preto ich zloženie a štruktúra môžu veľa napovedať o vývoji nášho planetárneho domova. Sú ako knihy uložené v chladných oblastiach Oortovho oblaku. Kométy sú však dôležité aj pre budúcnosť, keďže stále ovplyvňujú náš život a sem-tam ukazujú svoje rozkošné chvosty. Zisťujme spolu, ako z nich čítať!
Prednáška bude v rovnakom čase dostupná aj online, prostredníctvom videokonferenčného systému Prírodovedeckej fakulty Univerzity P. J. Šafárika v Košiciach, dostupného cez internetový prehliadač na tejto adrese.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času v Košiciach.
(Kométa C/2025 A6 Lemmon a Lomnický štít, foto: R. Barsa)

Vesmírny piatok
2026-03-13 08:00 - 20:00 | Fakulta matematiky, fyziky a informatiky Univerzity Komenského, Mlynská dolina F1, Batislava, 842 48, Slovenská republika
Máte plány na 13. marca 2026? Príďte s nami preskúmať tajomstvá vesmíru na Fakultu matematiky, fyziky a informatiky UK v Bratislave. Čaká vás deň plný zážitkov, vedy a objavov, ktorým vás bude sprevádzať Matúš Toderiška.
✨ Na čo sa môžete tešiť?
• Vstúpte do nafukovacieho planetária a naučte sa orientovať medzi súhvezdiami.
• Dotknite sa Mesiaca vďaka obrovskému modelu Lunalón.
• Pozrite sa do vesmíru cez profesionálne teleskopy – cez deň na Slnko a večer na hviezdy.
• Vyskúšajte si interaktívne stanovištia: 3D puzzle planét, optické experimenty a skladačky súhvezdí.
🎤 Hviezdni spíkri: Vypočujte si fascinujúcu prednášku „Vesmírne TOP 10“, kde vám Samo „Vedátor“ Kováčik, Roman Nagy a Juraj Tekel predstavia najväčšie záhady kozmu. Stretnúť môžete aj popularizátorky astronómie, ako Ľubomíru Hujsovú, Kristínu Vlčkovú a July Obertovú.
👥 Program pre všetkých: dopoludnia privítame školy, popoludní družiny a rodiny s deťmi a večer patrí program dospelým.
📍 Kde: FMFI UK, Bratislava (Pavilón F1 a vestibul). 🗓 Kedy: 13. marec 2026.
Registrácia nutná na stránke www.tempusuniversum.eu/vesmirny-piatok/
Nenechajte si ujsť vesmír na maximum! 👨‍🚀👩‍🚀

História a význam rádioamatérstva vo vesmíre
2026-03-26 17:00 - 21:00 | Centrum voľného času Domino, Popradská 86, Košice, 04011, Slovenská republika
Astronaut Kjell Lindgren na palube ISS komunikuje so študentmi na Zemi v reálnom čase. (Zdroj: NASA)

Slovenská astronomická spoločnosť (SAS) pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 26. marca 2026 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 17:20 hod. bude pokračovať 1. premiérou dokumentárneho filmu Deň vo vesmíre. O 18:00 bude nasledovať prednáška História a význam rádioamatérstva vo vesmíre, ktorú prednesie člen Slovenskej organizácie pre vesmírne aktivity Matúš Nemec (OM8ATE). Prednáška bude zameraná na počiatky využitia rádioamatérstva na vesmírnych staniciach, špeciálne na ISS. Predstavíme si aj organizáciu ARISS (Amateur Radio on International Space Station) a zdôrazníme význam rádioamatérstva pre vesmírne aktivity. Prednáška bude dostupná v rovnakom čase aj online.
Podujatie bude pokračovať o 19:20 hod. 2. premiérou dokumentárneho filmu Deň vo vesmíre, o 20:00 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Deň hvezdární a planetárií 2026
2026-03-27 - 2026-03-29 | Slovenská republika
Obdobie okolo jarnej rovnodennosti je na Slovensku tradične spojené s jednou z najvýznamnejších verejných prezentácií odbornej a popularizačnej práce v astronómii. Tento rok nebude výnimkou a preto už po jedenásty krát usporiadame
DEŇ HVEZDÁRNÍ A PLANETÁRIÍ
Udeje sa tak počas víkendu od 27. do 29. marca 2026 pod patronátom Slovenskej astronomickej spoločnosti pri SAV, Slovenskej ústrednej hvezdárne v Hurbanove, v spolupráci so Slovenským zväzom astronómov, Asociáciou planetárií Slovenska a v priestoroch väčšiny astronomických zariadení na Slovensku. Téma aktuálneho ročníka DHP má názov OD HMLOVÍN KU GALAXIÁM s odkazom na prelomový článok prof. Edwina P. Hubbla spred 100 rokov, ktorým sa zaviedla prvotná klasifikácia galaxií.
Novým rozmerom je tento rok spolupráca s Českou republikou. Slovenská astronomická spoločnosť pri SAV a Slovenská ústredná hvezdáreň v Hurbanove uzavreli s Českou astronomickou spoločnosťou bilaterálne memorandá o spolupráci, ktoré sa týkajú aj prípravy a organizácie spoločných odborných, vzdelávacích a popularizačných podujatí. Na tomto základe sa dlhoroční partneri dohodli, že vzájomnú spoluprácu v roku 2026 rozšíria o ďalšiu spoločne koordinovanú aktivitu určenú pre širokú verejnosť, najmä však pre mládež. Deň hvezdární a planetárií sa v roku 2026 uskutoční v oboch krajinách v rovnakom termíne: v Českej republike v piatok 27. marca a v Slovenskej republike počas celého víkendu, teda od 27. do 29. marca.
Pri tejto príležitosti budú mať návštevníci možnosť vidieť v plejáde astronomických zariadení po celom Slovensku výber toho najzaujímavejšieho z astronomických programov, zažiť pútavé praktické ukážky, oboznámiť sa s výsledkami odbornej činnosti a množstvom zaujímavostí zo zákulisia astronómie a výskumu vesmíru. V prípade priaznivého počasia nebude na veľa miestach chýbať ani pozorovanie oblohy pomocou astronomickej techniky, spojené so sprievodným slovom odborných pracovníkov. Samotnú večernú oblohu s jarnými súhvezdiami ozdobí Mesiac krátko po prvej štvrti a planéta Jupiter.
Srdečne vás teda pozývame zažiť atmosféru Dňa hvezdární a planetárií 2026. Pre ľahšie rozhodnutie kam sa vybrať, vám ponúkame aktualizovaný zoznam plánovaných podujatí jednotlivých astronomických zariadení na Slovensku a prehľadnú mapu, kde budú prebiehať.

Artemis II: Mesiac po polstoročí opäť na dosah
2026-04-30 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť (SAS) pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 30. apríla 2026 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Artemis II: Mesiac po polstoročí opäť na dosah, ktorú prednesie Ing. Pavol Horňák. Keď v roku 1972 opúšťal povrch Mesiaca Eugene Cernan, netušil, že ľudstvo sa na tak dlhý čas odmlčí. Po viac než 50 rokoch sa však ľudia opäť vydali na cestu k nášmu najbližšiemu vesmírnemu susedovi. Misia Artemis II priniesla návrat astronautov za hranice obežnej dráhy Zeme a ponúkla pohľad na Mesiac tak, ako ho už celé generácie nezažili. Počas desaťdňového letu štvorica astronautov nielen obletela Mesiac, ale predovšetkým ukázala, že náš návrat nie je len spomienkou na minulosť, ale reálnym krokom do budúcnosti. Pozrime sa na tento výnimočný let – od štartu až po návrat na Zem. Artemis II totiž nie je len obyčajná misia – je to ďalšia kapitola fascinujúceho návratu človeka na Mesiac. Prednáška bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

História a súčasnosť výskumu galaxií
2026-05-28 17:00 - 21:00 | Centrum voľného času Domino, Popradská 86, Košice, 04011, Slovenská republika
Špirálová galaxia M 31, niekedy nazývaná aj „Veľká hmlovina“ v Andromede. (Foto: Ing. T. Dobrovodský, Slovenská ústredná hvezdáreň v Hurbanove)
Slovenská astronomická spoločnosť (SAS) pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 28. mája 2026 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou História a súčasnosť výskumu galaxií, ktorú prednesie RNDr. Zdeněk Komárek (SAS pri SAV). V prednáške bude podaná história „objavu“ galaxií. Účastníci sa oboznámia s typmi galaxií, meraním vzdialeností galaxií, sústavami galaxií ako sú skupiny, kopy, superkopy. Tiež sa dozvedia o zvláštnych typoch galaxií, kvazaroch, gravitačných šošovkách, kanibalizme galaxií. A na záver troška kozmológie. Prednáška bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Vesmírny piatok
2026-06-12 | Fakulta matematiky, fyziky a informatiky Univerzity Komenského, Mlynská dolina F1, Batislava, 842 48, Slovenská republika

Skryté poklady archívov svetových observatórií
2026-06-25 17:00 - 21:00 | Centrum voľného času Domino, Popradská 86, Košice, 04011, Slovenská republika
Výrez hviezdneho poľa získaného observatóriom Pan-STARRS zo dňa 3. 2. 2011, na ktorom softvér Astrometrica vyznačil všetky objekty, ktoré by sa tam mali nachádzať pre konkrétny čas a lokalitu na základe databázy dráh MPCORB.DAT. P8323 označuje asteroid (258323) Róbertbarsa, ktorý objavil a pomenoval Štefan Kürti. (Zdroj: Pan-STARRS1 Survey(PS)/Astrometrica)

Slovenská astronomická spoločnosť (SAS) pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 25. júna 2026 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Skryté poklady archívov svetových observatórií, s podtitulom Pátranie po asteroidoch, ktoré unikli profesionálom, ktorú prednesie Ing. Štefan Kürti (SAS pri SAV). V prednáške budú predstavené možnosti, ktoré ponúkajú archívy svetových observatórií. Účastníci sa dozvedia ako môže amatérsky astronóm aj dnes, v čase veľkých prehliadok oblohy, objaviť nový asteroid aj bez vlastného prístroja. Prednášajúci vysvetlí princíp hľadania, uvedie verejne prístupné archívy observatórií a spomenie vlastné objavy a úspechy ďalších amatérov zo sveta. Prednáška bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Zaujímavé optické úkazy v atmosfére
2026-06-25 18:00 - 20:00 | Fakulta matematiky, fyziky a informatiky Univerzity Komenského, Mlynská dolina F1, Batislava, 842 48, Slovenská republika
Sme mimoriadne radi, že môžeme oznámiť, že obľúbené populárno-vedecké prednášky pre verejnosť v rámci Klubu astronómov po dlhšej prestávke pokračujú. Tentokrát na novom mieste. Sme veľmi vďační, že nám svoje priestory pre stretnutia Klubu astronómov poskytla Fakulta matematiky, fyziky a informatiky Univerzity Komenského v Bratislave.
Začíname už najbližší štvrtok 25. 6. 2026 o 18:00 hod. v poslucháreň F1 108, Fakulta matematiky, fyziky a informatiky UK, Mlynská dolina F1, Bratislava.
Prednášajúcim bude Mgr. Karol Havrila, PhD., Astronomické a geofyzikálne observatórium, FMFI UK. Počas prednášky Zaujímavé optické úkazy v atmosfére spoznáte menej známe, no mimoriadne pôsobivé svetelné javy, ktoré môžeme pozorovať na oblohe. Dozviete sa, ako vzniká dúha, halové javy, koróna, gloriola, nočné svietiace oblaky či polárna žiara. Prednáška ponúkne pútavé vysvetlenia optických javov doplnené množstvom fotografií a zaujímavostí z atmosféry aj vesmíru. Príďte objaviť, že obloha nad našimi hlavami skrýva oveľa viac, než sa na prvý pohľad zdá.
Podujatie sa uskutoční v spolupráci s Fakultou matematiky, fyziky a informatiky UK. Podujatie je realizované v rámci projektu spolupráce SAS pri SAV a ASÚ SAV, aj s príspevkom a podporou Astronomického ústavu SAV, v. v. i.
Vstup na podujatie je voľný. Tešíme sa na vás.
